दक्षिण अफ्रीका से हार का क्रम तोड़ने उतरेगा वेस्टइंडीज  
वेस्टइंडीज और दक्षिण अफ्रीका गुरुवार को जब आमने-सामने होंगी, तो यह दोनों टीमों ही नहीं, बल्कि फिरोजशाह कोटला मैदान के लिए भी कड़ी परीक्षा होगी।
खोई प्रतिष्ठा हासिल करने के लिए बेताब वेस्टइंडीज और दुनिया की बेहद संतुलित टीमों में से एक दक्षिण अफ्रीका गुरुवार को जब विश्व कप का पहला बड़ा मैच खेलने के लिए आमने-सामने होंगी, तो यह इन दोनों टीमों ही नहीं, बल्कि फिरोजशाह कोटला मैदान के लिए भी कड़ी परीक्षा होगी।  कोटला एक साल का प्रतिबंध झेलने के बाद पहली बार किसी अंतरराष्ट्रीय मैच का आयोजन करेगा और सभी की निगाह इस पिच पर टिकी होगी, जिसके कारण 27 दिसंबर, 2009 को यहां भारत और श्रीलंका का मैच रद्द करना पड़ा था।  दक्षिण अफ्रीका और वेस्टइंडीज दोनों क्रिकेट महाकुंभ में अच्छा आगाज करने के लिए बेताब हैं, लेकिन गेंदबाजी दोनों टीमों में मुख्य अंतर पैदा कर सकती है, जिसमें ग्रीम स्मिथ की टीम का पलड़ा भारी लग रहा है। वेस्टइंडीज हालांकि पिछले चार साल से भी अधिक समय से दक्षिण अफ्रीका से कोई मैच नहीं जीत पाया है और वह इस क्रम को तोड़ने के लिए कोई कसर नहीं छोड़ना चाहेगा।  कागजों पर अनुभव, फॉर्म और कौशल तीनों में दक्षिण अफ्रीका अपने प्रतिद्वंद्वी से अव्वल दिख रहा है। वह वेस्टइंडीज से आखिरी बार नवंबर, 2006 में आईसीसी चैंपियंस ट्रॉफी में जयपुर में पराजित हुआ था और इसके बाद उसने लगातार 11 मैच में जीत दर्ज की।  निर्जीव पिच में भी जान डालने में माहिर डेल स्टेन और मोर्ने मोर्कल जैसे गेंदबाज तथा ग्रीम स्मिथ, हाशिम अमला, जाक कैलिस, एबी डिविलियर्स और जेपी डुमिनी जैसे बल्लेबाजों के दम पर वह कैरेबियाई टीम पर अपना दबदबा बरकरार रखने के लिए पूरी तरह तैयार दिखता है।  कैरेबियाई टीम की हालांकि सबसे बड़ी ताकत उसके पास तीन ऐसे खिलाड़ियों क्रिस गेल, कीरेन पोलार्ड और ड्वेन ब्रावो का होना है, जो कुछ ओवरों में मैच का नक्शा पलट सकते हैं। गेल कप्तानी गंवाने और आईपीएल में नजरअंदाज करने के बाद अब धमाकेदार प्रदर्शन करने के लिए बेताब हैं। बकौल गेल, मैं खुद को विश्व कप का सर्वश्रेष्ठ ऑलराउंडर साबित करना चाहता हूं।  तेज गेंदबाज केमार रोच बेहतरीन फार्म में हैं और हाल के श्रीलंका दौरे में टेस्ट सीरीज में मैन ऑफ द सीरीज बने थे, लेकिन रवि रामपाल और आंद्रे रसेल को उनका पूरा सहयोग देना होगा। सुलेमान बेन स्पिन विभाग की जिम्मेदारी बखूबी निभा रहे हैं और कोटला पर उनकी बायें हाथ की धीमी गेंदें कहर बरपा सकती हैं।  टीम को हालांकि फार्म में चल रहे एड्रियन बराथ और विकेटकीपर कार्लटन बा की कमी खल सकती है, जो चोटिल होने के कारण स्वदेश लौट गए हैं। दक्षिण अफ्रीका इस विश्व कप में चोकर्स यानी दबाव में बिखरने के ठप्पे को मिटाने की पूरी कोशिश करेगा और इसकी शुरुआत वेस्टइंडीज के खिलाफ मैच से ही होगी, लेकिन अभी वह अंतिम एकादश को लेकर असमंजस में है।